section_heading: Radnja
paragraph_text: Paulie Walnuts je zabrinut za zdravlje svoje majke nakon što se ona konačno odlučila preseliti u starački dom Green Grove. Nucci je uzbuđena što će se tamo naći sa svojim prijateljicama Cookie Cirillo i Minn Martone, koje je toplo dočekuju. Dok je Nucci u zahodu, gospođe pristojno obavještavaju Paulieja da Nucci neće biti dopušteno kartanje i objedovanje s njima jer su one već formirale svoju grupu. Paulie inzistira da djevojke nađu mjesta za još jednu i pokažu poštovanje prema njegovoj majci. Na večer kartanja, Cookie izopćuje Nucci nakon što je ova uništila partiju blackjacka. Nucci se povlači u svoju sobu, što počinje brinuti njezina sina, koji posjećuje Cookiena sina, Chuckieja, ravnatelja srednje škole. Paulie razgovara o odnosu Nucci i Cookie te želi da se one slažu, jer je Minn Martone prema Pauliejevim riječima spletkarica i "zlobna kučka". Chuckie pokuša uvjeriti Paulieja da ne može intervenirati u majčin društveni život. Sljedećeg dana, Chuckieja kroz hodnike srednje škole natjerava Pauliejeva ekipa pri čemu se teško ozljedi. Nakon što Chuckiejeva supruga zaprijeti da će povući Cookie iz staračkog doma, ova se pristaje pomiriti s Nucci.